คาดส่งออกไทยได้อานิสงส์กม.หน้าผาคลัง
สหรัฐฯ ผ่านร่างกฎหมายเลี่ยงหน้าผาการคลังยกแรก หนุนการฟื้นตัวของการส่งออกไทย
2 ม.ค. 2556

สหรัฐฯ ผ่านร่างกฎหมายเลี่ยงหน้าผาการคลังยกแรก หนุนการฟื้นตัวของการส่งออกไทย
ศูนย์วิจัยกสิกรไทย ประเมินผลจากการที่สหรัฐผ่านกฎหมายแก้ปัญหาหน้าผาการคลัง (Fiscal Cliff) ที่มีต่อประเทศไทย โดยมองว่า แม้จะไม่ใช่ทางออกที่สมบูรณ์แบบสำหรับโจทย์การคลังของสหรัฐ แต่เป็นสัญญาณในเชิงบวกสำหรับการแก้โจทย์ทางด้านการคลังอื่นๆ โดยเฉพาะการเจรจาตัดลดงบรายจ่ายของรัฐอัตโนมัติและการปรับเพิ่มเพดานหนี้สาธารณะที่รออยู่ในช่วงประมาณ 2 เดือนข้างหน้า ซึ่งจะช่วยบรรเทาสถานการณ์พลิกผันของเศรษฐกิจสหรัฐ และทำให้ลดทอนความเสี่ยงที่จะมีต่อเศรษฐกิจโลกและเศรษฐกิจไทยด้วย
ทั้งนี้ ศูนย์วิจัยกสิกรไทย ประเมินว่า ผลจากการผ่านร่างกฎหมายนี้ น่าจะส่งผลดีทั้งทางตรงและทางอ้อมต่อไทย โดยผลทางตรง อาจสะท้อนผ่านความต่อเนื่องของโมเมนตัมการขยายตัวของเศรษฐกิจสหรัฐฯ ซึ่งเมื่อประกอบเข้ากับแนวโน้มการฟื้นตัวของเศรษฐกิจจีน ก็น่าจะช่วยเพิ่มสัญญาณเชิงบวกต่อภาคการส่งออกของไทย ให้สามารถฟื้นตัวกลับมาเป็นกลจักรสำคัญในการช่วยประคองทิศทางเศรษฐกิจไทยในปี 2556 โดยศูนย์วิจัยกสิกรไทย คาดว่า การส่งออกของไทยอาจขยายตัวเร่งขึ้นไปที่ 10-15% และช่วยหนุนให้เศรษฐกิจไทยขยายตัวได้ในระดับประมาณ 5% 
ส่วนผลทางอ้อมนั้น อาจสะท้อนผ่านมาทางการปรับตัวอย่างมีเสถียรภาพมากขึ้นของค่าเงินดอลลาร์ฯ ภายใต้ความสำเร็จในการแก้ปมการคลังของสหรัฐฯ ให้พ้นจากสถานการณ์ที่เลวร้าย ซึ่งก็คงจะบรรเทาความผันผวนของอัตราแลกเปลี่ยน และช่วยลดต้นทุนสำหรับการป้องกันความเสี่ยงด้านค่าเงินสำหรับผู้ประกอบการไทย